CELEX: 32019D1925
Language: bg
Date: 2019-11-14 00:00:00
Title: Решение (ЕС) 2019/1925 на Съвета от 14 ноември 2019 година относно подписването от името на Съюза и временното прилагане на Протокола за прилагане на Споразумението за партньорство в областта на устойчивото рибарство между Европейския съюз и Република Сенегал

20.11.2019   
               
               
                  BG
               
               
                  Официален вестник на Европейския съюз
               
               
                  L 299/11
               
            
         РЕШЕНИЕ (ЕС) 2019/1925 НА СЪВЕТА
         от 14 ноември 2019 година
         относно подписването от името на Съюза и временното прилагане на Протокола за прилагане на Споразумението за партньорство в областта на устойчивото рибарство между Европейския съюз и Република Сенегал
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 43, във връзка с член 218, параграф 5 от него,
         като взе предвид предложението на Европейската комисия,
         като има предвид, че:
         
                     (1)
                  
                  
                     На 2 март 2015 г. Съветът прие Решение (ЕС) 2015/384 (1) относно сключването на Споразумението за партньорство в областта на устойчивото рибарство между Европейския съюз и Република Сенегал („споразумението“) (2). Споразумението влезе в сила на 20 ноември 2014 г. и все още е в сила.
                  
               
                     (2)
                  
                  
                     Срокът на действие на протокола за прилагане на споразумението, който все още е в сила, ще изтече на 19 ноември 2019 г.
                  
               
                     (3)
                  
                  
                     Комисията проведе преговори от името на Съюза за нов протокол за прилагане на споразумението („протоколът“). След приключването на преговорите протоколът беше парафиран на 19 юли 2019 г.
                  
               
                     (4)
                  
                  
                     Целта на протокола е да позволи на Съюза и на Сенегал да работят в по-тясно сътрудничество, за да насърчават устойчивата политика в областта на рибарството, отговорното използване на рибните ресурси във водите на Сенегал и да подкрепят усилията на тази държава за развитието на сектора на рибарството.
                  
               
                     (5)
                  
                  
                     Протоколът следва да бъде подписан и да се прилага временно до приключване на процедурите, необходими за влизането му в сила.
                  
               
                     (6)
                  
                  
                     С цел да се избегне прекъсване в риболовните дейности на корабите на Съюза протоколът следва да се прилага временно от момента на неговото подписване,
                  
               ПРИЕ НАСТОЯЩОТО РЕШЕНИЕ:
         
            Член 1
            Подписването от името на Съюза на Протокола за прилагане на Споразумението за партньорство в областта на устойчивото рибарство между Европейския съюз и Република Сенегал се разрешава, при условие че посоченият протокол бъде сключен.
            Текстът на протокола е приложен към настоящото решение.
         
         
            Член 2
            Председателят на Съвета е оправомощен да посочи лицето (лицата), упълномощено(и) да подпише(ат) протокола от името на Съюза.
         
         
            Член 3
            Протоколът се прилага временно считано от датата на подписването му, в съответствие с член 16 от него, до приключване на процедурите, необходими за влизането му в сила.
         
         
            Член 4
            Настоящото решение влиза в сила в деня на приемането му.
         
         
            Съставено в Брюксел на 14 ноември 2019 година.
            
               
                  За Съвета
               
               
                  Председател
               
               T. TUPPURAINEN
            
         
         
            (1)  Решение (ЕС) 2015/384 на Съвета от 2 март 2015 г. относно сключването от името на Европейския съюз на Споразумението за партньорство в областта на устойчивото рибарство между Европейския съюз и Република Сенегал и протокола за прилагане към него (ОВ L 65, 10.3.2015 г., стр. 1).
         
            (2)  Споразумение за партньорство в областта на устойчивото рибарство между Европейския съюз и Република Сенегал (ОВ L 304, 23.10.2014 г., стр. 3).